สรรพสามิตชี้ลดภาษีดีเซลทำรายได้วูบ
สรรพสามิต ชี้หากรัฐสั่งลดภาษีน้ำมันดีเซล 1 บาทต่อลิตร เพื่อบรรเทาผลกระทบปัญหาราคาน้ำมันแพง จะกระทบรายได้ลดลง1.8 หมื่นล้านบาท
19 ม.ค. 2554

สรรพสามิต ชี้หากรัฐสั่งลดภาษีน้ำมันดีเซล 1 บาทต่อลิตร เพื่อบรรเทาผลกระทบปัญหาราคาน้ำมันแพง จะกระทบรายได้ลดลง1.8 หมื่นล้านบาท 
นายพงษ์ภาณุ เศวตรุนทร์  อธิบดีกรมสรรพสามิต เปิดเผยถึงกรณีที่กองทุนน้ำมันคาดว่าจะสามารถชดเชยราคาน้ำมันที่ปรับตัวสูงได้ถึงเดือนก.พ. 2554 นี้ว่า กรมสรรพสามิตพร้อมเดินหน้าตามนโยบายรัฐบาล หากต้องการให้ลดภาษีสรรพสามิตน้ำมันเพื่อพยุงราคาบรรเทาผลกระทบให้กับประชาชน แต่เชื่อว่าปัญหาราคาน้ำมันที่ปรับตัวสูงขึ้นเป็นสถานการณ์ชั่วคราวที่เกิดขึ้นในช่วงฤดูหนาวเท่านั้น 
พร้อมกันนี้ได้ชี้แจงว่า หากรัฐบาลต้องการให้ลดภาษีสรรพสามิตน้ำมันลง 1 บาท จากปัจจุบันที่จัดเก็บภาษีอยู่ 5 บาทต่อ1ลิตร จะส่งผลให้รายได้ของกรมสรรพสามิตหายไป 1.8 หมื่นล้านบาท  จากที่ตั้งเป้าหมายจัดเก็บรายได้ในปีงบ 2554 ที่ 4.25 แสนล้านบาท และคาดว่าน่าจะมีผลกระทบต่อการจัดทำงบประมาณในปี 2555 ที่ตั้งเป้าหมายจัดเก็บรายได้ของกรมสรรพสามิตที่ระดับ 4.35 แสนล้านบาทด้วยเช่นกัน ซึ่งปัจจุบันกรมสรรพสามิต สามารถจัดเก็บรายได้จากภาษีน้ำมันถึง 1.5 แสนล้านบาท ในส่วนนี้เป็นภาษีจากน้ำมันดีเซลถึง 9 หมื่นล้านบาท ทีเหลือเป็นภาษีจากน้ำมันเบนซิลและก๊าซแอลพีจี